Diari Oficial de la Generalitat Valenciana


Sumari del DOGV 8903, del 11-09-2020 (2020/7199)

RESOLUCIÓ de 8 setembre de 2020, del director general d'Agricultura, Ramaderia i Pesca, per la qual s'adapten al Reglament (UE) 2020/1201 de la Comissió, les 12 declaracions de la situació de la plaga Xylella fastidiosa en el territori de la Comunitat Valenciana, i s'adopten mesures fitosanitàries urgents d'erradicació i control per a evitar la seua propagació.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8903

Data del DOGV
:   11-09-2020

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2020/7199


Data del document
:   08-09-2020

Organisme emissor
:   Conselleria d'Agricultura, Desenvolupament Rural, Emergència Climàtica i Transició Ecològica

Tipus de document
:   Resolució

Anàlisi jurídica

 Descriptors 

:   * Conselleria d'Agricultura, Desenvolupament Rural, Emergència Climàtica i Transició Ecològica
    * malaltia vegetal
    * arboricultura
    * tractament fitosanitari

RESOLUCIÓ de 8 setembre de 2020, del director general d'Agricultura, Ramaderia i Pesca, per la qual s'adapten al Reglament (UE) 2020/1201 de la Comissió, les 12 declaracions de la situació de la plaga Xylella fastidiosa en el territori de la Comunitat Valenciana, i s'adopten mesures fitosanitàries urgents d'erradicació i control per a evitar la seua propagació. [2020/7199]  
  
Antecedents:  
Xylella fastidiosa és un bacteri gram negatiu, que s'allotja en el xilema de les plantes i és la responsable de diverses malalties amb efectes econòmicament molt greus: malaltia de Pierce en la vinya, clorosi variegada dels cítrics, decaïment ràpid de l'olivera, pansiment de nombroses espècies llenyoses i herbàcies. S'han descrit més de 360 hostes en la bibliografia, molts dels quals no presenten símptomes de la malaltia, i per tant dificulten la seua detecció.  
La seua transmissió és per insectes vectors, tots ells hemípters que s'alimenten del xilema de les plantes. En la Comunitat Valenciana, afrofòrids (p.e. Philaenus spp) i cercòpids (Cercopis sp) són les famílies amb vectors potencials d'aquesta malaltia. Els vectors actuen com a transmissors de la malaltia, però a curta distància. La principal via de propagació del bacteri és el comerç de plantes infectades.  
  
El Reglament 2016/2031 del Parlament Europeu i del Consell, de 26 d'octubre de 2016, relatiu a les mesures de protecció contra les plagues dels vegetals, ha substituït des del 14 de desembre de 2019 a l'anterior Directiva 2000/29/CE del Consell, de 8 de maig de 2000, relativa a les mesures de protecció contra la introducció en la Comunitat d'organismes nocius per als vegetals o productes vegetals i contra la propagació a l'interior de la Comunitat.  
El Reial decret 1190/1998, de 12 de juny, regula els programes nacionals d'erradicació o control d'organismes nocius dels vegetals que encara no estan establits en el territori espanyol, que actualment recullen els annexos I i II del Reial decret 58/2005.  
D'altra banda, la Llei 43/2002, de 20 de novembre, de sanitat vegetal, estableix que davant l'aparició, o la sospita, d'una plaga en el territori nacional o a una part d'aquest, que puga tindre importància econòmica o mediambiental, l'autoritat competent ha de comprovar la presència i la importància de la infestació i adoptar les mesures fitosanitàries cautelars prèvies que estime necessàries per a evitar la seua propagació.  
El Reglament d'Execució 2019/2072 de la Comissió de 28 de novembre de 2019 pel qual s'estableixen condicions uniformes per a l'execució del Reglament (UE) 2016/2031, inclou en el seu ANNEX II, part A, la Llista de plagues de quarantena de la Unió de la presència de la qual no es té constància en el territori de la Unió, entre les quals es troba la família d'insectes Cicadellidae (espècies no europees) vectors de Xylella fastidiosa, com: Carneocephala fulgida Nottingham, Draeculacephala minerva Ball, Graphocephala atropunctata (Signoret) i Homalodisca vitripennis (Germar); i en el seu ANNEX II, part B, la Llista de plagues de quarantena de la Unió de la presència de la qual sí que es té constància en el territori de la Unió, entre les quals es troba Xylella fastidiosa (Wells et al.).  
D'altra banda, el Reglament Delegat (UE) 2019/1702 de la Comissió d'1 d'agost de 2019 pel qual es completa el Reglament (UE) 2016/2031 del Parlament Europeu i del Consell s'estableix una llista de plagues prioritàries, en la qual s'ha inclòs Xylella fastidiosa (Wells et al.), pel seu potencial i greu impacte econòmic, mediambiental o social per al territori de la Unió.  
La legislació comunitària específica del bacteri Xylella fastidiosa que s'ha vingut aplicant fins ara és la Decisió d'Execució (UE) 2015/789, sobre mesures per a evitar la introducció i la propagació dins de la Unió de Xylella fastidiosa (Wells et al.) i les seues diverses modificacions.  
No obstant això, els avanços científics recents, recollits en el nou dictamen científic sobre el risc fitosanitari que planteja Xylella fastidiosa en el territori de la Unió que va ser publicat el 15 de maig de 2019 per l'Autoritat Europea de Seguretat Alimentària; els resultats de les auditories realitzades per la Comissió en els Estats membres afectats i l'experiència adquirida arran de l'execució de la Decisió d'Execució (UE) 2015/789 apunten a la necessitat d'actualitzar aquestes mesures amb la finalitat de garantir un control més específic d'aquest bacteri en el territori de la Unió.  
  
També, l'Autoritat Europea de Seguretat Alimentària ha publicat una fitxa de vigilància de plagues per a Xylella fastidiosa, i el passat 8 de juny de 2020 unes Directrius per a la realització de prospeccions de Xylella fastidiosa sòlides des del punt de vista estadístic i basades en el risc.  
Per consegüent, la Comissió ha procedit a la derogació de la Decisió d'Execució (UE) 2015/789, i ha aprovat les noves mesures en el Reglament (UE) 2020/1201 de la Comissió de 14 d'agost de 2020 sobre mesures per a evitar la introducció i la propagació dins de la Unió de Xylella fastidiosa (Wells et al.)  
Per Resolució de 6 de juliol de 2017, del director general d'Agricultura, Ramaderia i Pesca, es declara l'existència d'un brot de la plaga Xylella fastidiosa (Wells et al.) en el territori de la Comunitat Valenciana i s'adopten mesures fitosanitàries urgents d'erradicació i control per a evitar la seua propagació, i es qualifica d'utilitat pública la lluita contra el bacteri Xylella fastidiosa (Wells et al.) en tot l'àmbit territorial de la Comunitat Valenciana, d'acord amb l'article 15 de la Llei 43/2002, de 20 de novembre, de Sanitat Vegetal. Posteriorment, es publiquen les diferents actualitzacions del brot en data 25 de juliol, 31 d'agost, 20 d'octubre, 20 de desembre de 2017, 12 de febrer, 14 de maig, 16 de juliol, 7 de novembre de 2018, 25 de març i 23 de setembre de 2019, i 5 de juny de 2020.  
Fins hui l'Institut d'Agricultura Sostenible del Consell Superior d'Investigacions Científiques ha confirmat que la subespècie de Xylella fastidiosa detectada en la Comunitat és la subespècie multiplex. Les 17 espècies vegetals en la Comunitat Valenciana en les quals s'ha detectat la presència del bacteri són: Acàcia saligna, Calicotome spinosa, Cistus albidus, Cistus salvifolius, Helichrysum italicum, Helichrysum stoechas, Laurus nobilis, Lavandula angustifolia, Lavandula dentata, Lavandula latifolia, Phagnalon saxatile, Polygala myrtifolia, Prunus armeniaca, Prunus domestica, Prunus dulcis, Rhamnus alaternus i Rosmarinus officinalis. Les mesures a adoptar en aplicació de la normativa comunitària s'apliquen a uns vegetals en funció de la subespècie de Xylella fastidiosa detectada en la C. Valenciana, i en funció de les espècies vegetals en les quals s'haja confirmat la infecció en la nostra zona demarcada; d'ací la importància de declarar la subespècie trobada en el territori de la Comunitat.  
El material vegetal d'espècies ornamentals del gènere Polygala ha demostrat tindre una prevalença molt alta de Xylella fastidiosa (Wells et al.) en la C. Valenciana. La disposició d'aquest material vegetal en jardins públics i privats pot servir com a hoste del bacteri i facilitar la seua arribada a plantacions agrícoles i/o al medi natural; per tant, és necessari adoptar mesures per a prohibir la seua nova plantació, i recomanar l'eliminació de les existents, tal com preveu l'article 18.a de la Llei 43/2002 de sanitat vegetal.  
Les parcel·les abandonades, amb material vegetal d'espècies sensibles, poden constituir un risc fitosanitari per a les plantacions veïnes, relacionat amb el control de Xylella fastidiosa (Wells et al.), i/o dels seus insectes vectors; per aquest motiu és necessari adoptar mesures específiques obligatòries de destrucció in situ.  
Atés que l'erradicació i el control de la propagació d'aquest bacteri cap a altres zones tans oho és possible per mitjà de la intervenció de l'Administració, correspon adoptar les mesures fitosanitàries que s'estableixen en el Reglament (UE) 2020/1201 de la Comissió de 14 d'agost de 2020 sobre mesures per a evitar la introducció i la propagació dins de la Unió de Xylella fastidiosa (Wells et al.).  
  
Consideracions legals i tècniques:  
La competència dels òrgans de la Conselleria d'Agricultura, Desenvolupament Rural, Emergència Climàtica i Transició Ecològica ve atorgat pel Decret 105/2019, de 5 de juliol, del Consell, pel qual estableix l'estructura orgànica bàsica de la Presidència i de les conselleries de la Generalitat, segons el qual correspon a la Direcció General d'Agricultura, Ramaderia i Pesca assumir, entre altres, les funcions en protecció i sanitat agrària.  
L'article 14 de la Llei 43/2002, de 20 de novembre, de sanitat vegetal, habilita a la Comunitat Valenciana per a adoptar alguna de les mesures fitosanitàries establides en l'article 18 d'aquesta llei, la qual cosa implica la facultat de desinsectar, desinfectar, immobilitzar, destruir, transformar o sotmetre a qualsevol altra mesura profilàctica els vegetals i els seus productes, així com el material amb ells relacionat que siga o puga ser vehicle de plagues; així com condicionar o prohibir en zones concretes la plantació o cultiu d'espècies o varietats sensibles a determinades plagues o que puguen actuar com a transmissores d'aquestes.  
L'article 19 de la Llei 43/2002, de 20 de novembre, de sanitat vegetal, considera que és obligació dels particulars:  
a) Mantindre els seus cultius, plantacions i collites, així com les masses forestals i el medi natural, en bon estat fitosanitari per a la defensa de les produccions pròpies i alienes.  
b) Aplicar les mesures fitosanitàries obligatòries que s'establisquen com a conseqüència de la declaració d'existència d'una plaga.  
L'incompliment d'aquestes mesures pot ser considerat infracció administrativa, la qual cosa pot obligar a l'òrgan competent de l'Administració pública a iniciar el corresponent expedient sancionador sobre la base de les obligacions dels particulars en la prevenció i lluita contra plagues (art. 53 i ss) segons la Llei 43/2002, de 20 de novembre, de sanitat vegetal.  
A més, l'article 17 en relació amb l'article 19, de la Llei 43/2002, de 20 de novembre, de sanitat vegetal, habilita a l'Administració a actuar directament quan l'actuació col·lectiva permeta una major efectivitat de la lluita contra la plaga, devent els propietaris col·laborar en l'aplicació de les mesures que s'establisquen.  
Per tot l'anteriorment exposat, resolc:  
  
Primer. Declaració de les deteccions de Xylella fastidiosa (Wells et al.)  
Confirmar les parcel·les que ja han sigut declarades afectades per la infecció per Xylella fastidiosa (Wells et al.) i publicades en les diferents Resolucions del director general d'Agricultura, Ramaderia i Pesca, sobre el material vegetal de les espècies Acàcia saligna, Calicotome spinosa, Cistus albidus, Cistus salvifolius, Helichrysum italicum, Helichrysum stoechas, Laurus nobilis, Lavandula angustifolia, Lavandula dentata, Lavandula latifolia, Phagnalon saxatile, Polygala myrtifolia, Prunus armeniaca, Prunus domestica, Prunus dulcis, Rhamnus alaternus i Rosmarinus officinalis, després de la publicació del nou Reglament (UE) 2020/1201 de la Comissió de 14 d'agost de 2020, sobre mesures per a evitar la introducció i la propagació dins de la Unió de Xylella fastidiosa. La relació dels vegetals en els quals s'ha detectat la infecció per Xylella fastidiosa (\*Wells et al.) i les seues coordenades es detallen en l'Annex I.  
  
Segon. Establiment d'una zona demarcada de Xylella fastidiosa subespècie multiplex  
2.1. Establir una zona demarcada per a Xylella fastidiosa subespècie multiplex a l'entorn de les deteccions del bacteri detallades en l'apartat primer d'aquesta resolució, i que en aplicació de l'article 4 del Reglament (UE) 2020/1201 de la Comissió de 14 d'agost de 2020 sobre mesures per a evitar la introducció i la propagació dins de la Unió de Xylella fastidiosa (Wells et al.) consistirà en:  
a) Una Zona Infectada amb un radi de 50m al voltant dels punts establits en el resolc primer de la present resolució.  
b) Una Zona Tampó de 2,5 km de radi al voltant de la zona infectada  
  
2.2. El llistat de municipis afectats de manera íntegra o parcial figuren en l'annex II de la present resolució.  
2.3. L'actualització de la informació referent a les zones demarcades estarà disponible en la pàgina web de la Conselleria d'Agricultura, Desenvolupament Rural, Emergència Climàtica i Transició Ecològica: http://www.agroambient.gva.es/es/web/agricultura/xylella-fastidiosa,així com en el Visor SIGPAC de la Comunitat Valenciana: http://sigpac.gva.es/visor/  
  
Tercer. Adopció de mesures fitosanitàries d'erradicació i control  
  
3.1. Adoptar en la zona demarcada, amb base en els articles 13, 18 i 19 de la Llei 43/2002 de Sanitat Vegetal, les mesures fitosanitàries d'erradicació i control que estableix el Reglament (UE) 2020/1201 de la Comissió de 14 d'agost de 2020 sobre mesures per a evitar la introducció i la propagació dins de la Unió de Xylella fastidiosa (Wells et al.), que seran d'obligat compliment.  
Aquestes mesures seran executades pels propietaris, o en el seu cas, directament per l'Administració Pública competent, sota la supervisió de la Direcció General d'Agricultura, Ramaderia i Pesca, i consistiran, entre altres, en:  
3.1.1. Realitzar tractaments fitosanitaris en la zona infectada contra la població d'insectes vectors de Xylella fastidiosa en totes les seues fases, abans i durant l'eliminació dels vegetals als quals es refereix l'apartat 3.1.2. Els tractaments insecticides es realitzaran amb les matèries actives que siguen recomanades pels serveis oficials de la Conselleria d'Agricultura, Desenvolupament Rural, Emergència Climàtica i Transició Ecològica.  
3.1.2. Eliminar immediatament de la zona infectada:  
a) els vegetals en els quals s'ha detectat la infecció per Xylella fastidiosa (Wells et al.);  
b) els vegetals amb signes indicatius d'una possible infecció per aquesta plaga o dels quals se sospita que estan infectats per ella;  
c) els vegetals que pertanyen a la mateixa espècie que el vegetal infectat, independentment del seu estat sanitari;  
d) els vegetals d'espècies diferents de la del vegetal infectat en els quals s'haja confirmat la infecció en altres parts de la zona demarcada;  
  
e) els vegetals especificats segons estan definits en el Reglament (UE) 2020/1201 de la Comissió, diferents dels contemplats en les lletres c) i d), que no hagen sigut sotmesos immediatament a mostreig ni a anàlisis moleculars i en aquest cas no s'ha comprovat que estiguen lliures de Xylella fastidiosa (Wells et al.).  
La destrucció dels vegetals s'ha de realitzar in situ, en un termini màxim de 15 dies a partir de la publicació de la Resolució que declarava noves deteccions de Xylella fastidiosa (Wells et al.) en la Comunitat Valenciana. El sistema radicular d'aqueixos vegetals s'ha d'eliminar o desvitalitzar mitjançant un tractament fitosanitari adequat que evite el naixement de nous brots.  
La destrucció de la part aèria dels vegetals es podrà limitar únicament a les branques i el fullatge, i sotmetre la fusta al tractament fitosanitari a què es refereix l'apartat 3.1.1. Per a aquest supòsit, el propietari dels vegetals o persona autoritzada per aquest, haurà de presentar una sol·licitud d'aprofitament de la fusta segons el model corresponent, amb una declaració responsable que garantisca que aqueixa fusta no es trasllade fora de la zona demarcada i que no tinga finalitat comercial.  
  
3.2. Els propietaris de les parcel·les que pogueren resultar afectades, tant en la zona infectada com en la zona tampó, estaran obligats a permetre l'accés a les seues parcel·les al personal de l'administració competent, per a l'execució de les mesures fitosanitàries previstes en la present resolució.  
3.3. Els propietaris que detecten la presència de la plaga o dels seus símptomes tenen l'obligació de comunicar-ho als serveis de sanitat vegetal de la seua província.  
3.4. En el cas que el propietari decidisca realitzar la destrucció pels seus propis mitjans, aquesta haurà d'executar-se en presència d'un funcionari de la Conselleria d'Agricultura, Desenvolupament Rural, Emergència Climàtica i Transició Ecològica que acredite l'acte.  
3.5. Prohibir la plantació de vegetals especificats per a Xylella fastidiosa subespècie multiplex en la zona infectada, excepte:  
- si es cultiven a l'interior de llocs de producció prèviament autoritzats a prova d'insectes, lliures del bacteri i dels seus insectes vectors.  
  
- si pertanyen a espècies vegetals que s'han sotmés a prospeccions i anàlisis oficials, i han resultat lliures de Xylella fastidiosa (Wells et al.) almenys durant els 2 últims anys. Un llistat de les espècies vegetals que compleixen aquest requisit estarà disponible en la pàgina web de la Conselleria d'Agricultura, Desenvolupament Rural, Emergència Climàtica i Transició Ecològica: http://www.agroambient.gva.es/es/web/agricultura/xylella-fastidiosa  
  
Quart. Prohibició de plantació de vegetals de Polygala sp.  
En aplicació de l'article 18.a de la Llei 43/2002 de sanitat vegetal, es prohibeix la plantació (inclosa la seua disposició en tests o contenidors) d'espècies ornamentals del gènere Polygala sensibles a Xylella fastidiosa (Wells et al.) als jardins públics i privats, voreres, mitjanes i altres zones enjardinades de les carreteres, autovies i autopistes dins de la zona demarcada establida en la Comunitat Valenciana, excepte amb l'expressa autorització de la direcció general competent en matèria de sanitat vegetal.  
D'altra banda, es recomana l'eliminació de totes les plantes ornamentals del gènere Polygala, en tots els àmbits descrits en el paràgraf anterior, dins de la zona demarcada establida en la Comunitat Valenciana.  
Així mateix, es recomana l'eliminació així com evitar la plantació (inclosa la seua disposició en tests o contenidors), d'espècies ornamentals del gènere Polygala sensibles a Xylella fastidiosa (Wells et al.) als jardins públics i privats, voreres, mitjanes i altres zones enjardinades de les carreteres, autovies i autopistes fora de la zona demarcada de la Comunitat Valenciana.  
  
Cinqué. Mesures en les parcel·les abandonades dins de la Zona Demarcada  
Dins de la zona demarcada, i en aplicació de l'article 18.g de la Llei 43/2002 de Sanitat Vegetal, s'obliga els propietaris de parcel·les abandonades a destruir in situ els vegetals especificats, segons estan definits en el Reglament (UE) 2020/1201 de la Comissió, per a Xylella fastidiosa subespècie multiplex, per constituir un risc fitosanitari per a les plantacions veïnes o per al control de Xylella fastidiosa (Wells et al.), i/o dels seus insectes vectors. La destrucció de la part aèria dels vegetals es podrà limitar únicament a les branques i el fullatge, i sotmetre la fusta al tractament fitosanitari a què es refereix l'apartat 3.1.1. El sistema radicular d'aqueixos vegetals s'ha d'eliminar o desvitalitzar mitjançant un tractament fitosanitari adequat que evite el naixement de nous brots.  
  
  
Sisé. Mesures de vigilància dins de la zona demarcada  
En tota la Zona Demarcada es controlarà, en els moments més adequats, la presència de Xylella fastidiosa (Wells et al.) mitjançant prospeccions anuals, de conformitat amb l'article 10 del Reglament (UE) 2020/1201 de la Comissió de 14 d'agost de 2020 sobre mesures per a evitar la introducció i la propagació dins de la Unió de Xylella fastidiosa (Wells et al.), tenint en compte la informació inclosa en la fitxa de vigilància de plagues relativa a Xylella fastidiosa (Wells et al.), així com les Directrius per a la realització de prospeccions de Xylella fastidiosa sòlides des del punt de vista estadístic i basades en el risc, de l'Autoritat Europea de Seguretat Alimentària.  
Els propietaris de les parcel·les incloses en la zona demarcada, estaran obligats a permetre l'accés a les seues parcel·les al personal de l'administració competent que realitze aquesta vigilància i, en el seu cas, la presa de mostres per a la seua anàlisi.  
  
Seté. Mesures aplicables a la circulació de vegetals dins de la zona demarcada  
7.1. En aplicació del Capítol VII del Reglament (UE) 2020/1201 de la Comissió de 14 d'agost de 2020 sobre mesures per a evitar la introducció i la propagació dins de la Unió de Xylella fastidiosa (Wells et al.), només podrà autoritzar-se l'eixida de vegetals especificats per a Xylella fastidiosa subespècie multiplex de la zona demarcada, i el trasllat des de les zones infectades a la zona tampó, quan es complisquen totes les condicions previstes en l'esmentat articulat.  
7.2. En aplicació del Capítol VII del Reglament (UE) 2020/1201, només podrà autoritzar-se el trasllat de vegetals especificats per a Xylella fastidiosa subespècie multiplex, dins de les zones infectades, dins de la zona tampó i de la zona tampó a les zones infectades, quan es complisquen totes les condicions previstes en l'article 23.  
7.3. Els vegetals especificats a què es refereixen els apartats anteriors només es traslladaran dins de la Unió si van acompanyats d'un passaport fitosanitari.  
  
Huité. Pèrdua d'efectes  
Deixar sense efecte la Resolució de 25 de juliol de 2017 DOGV 8095 (31.07.2017), Resolució de 31 d'agost de 2017 DOGV 8120 (05.09.2017), Resolució de 20 d'octubre de 2017 DOGV 8155 (24.10.2017), Resolució de 20 de desembre de 2017 DOGV 8196 (22.12.2017), Resolució de 12 de febrer de 2018. DOGV 8237 (19.02.2018), Resolució de 14 de maig de 2018 DOGV 8297 (17.05.2018), Resolució de 16 de juliol de 2018 DOGV 8342 (19.07.2018), Resolució de 7 de novembre de 2018 DOGV 8421 (12.11.2018), Resolució de 25 de març de 2019 DOGV 8515 (27.03.2019), Resolució de 23 de setembre de 2019, DOGV 8644 (27.09.2019) i la Resolució de 5 de juny de 2020 DOGV 8830 (09.06.2020), d'aquesta Direcció General d'Agricultura, Ramaderia i Pesca en tot el que s'oposen o contradiguen al que s'estableix en la present resolució.  
  
Nové. Entrada en vigor  
La present resolució entrarà en vigor l'endemà de la seua publicació en el Diari Oficial de la Generalitat Valenciana.  
La present resolució no esgota la via administrativa, i contra aquesta podrà interposar-se recurs d'alçada davant el secretari autonòmic d'Agricultura i Desenvolupament Rural, en el termini d'un mes comptat des de l'endemà de la seua publicació, de conformitat amb el que es disposa en els articles 121 i següents de la Llei 39/2015, d'1 d'octubre, del procediment administratiu comú de les administracions públiques.  
  
  
València, 8 de setembre de 2020.- El director general d'Agricultura, Ramaderia i Pesca: Rogelio Llanes Ribas.